31. maí

31. maí er 151. dagur ársins (152. á hlaupári) samkvæmt gregoríska tímatalinu. 214 dagar eru eftir af árinu. Þennan dag er reyklausi dagurinn um allan heim.

Atburðir 
 1325 - Ísabella Englandsdrottningu undirritaði í Frakklandi friðarsamning við Karl bróður sinn fyrir hönd manns síns, Játvarðar 2., en neitaði svo að snúa aftur og gerði uppreisn gegn manni sínum.
 1564 - Danir sigruðu Svía í sjóorrustu norðan við Öland.
 1653 - Innósentíus 10. páfi fordæmdi Jansenisma sem villutrú með páfabullunni Cum occasione.
 1659 - Holland, England og Frakkland gerðu með sér Hagsáttmálann.
 1669 - Samuel Pepys ritaði síðustu færsluna í dagbók sína.
 1677 - Danir undir forystu Niels Juel unnu sigur á Svíum í sjóorrustu milli Femern og Warnemünde.
 1735 - Ásgrímur Böðvarsson kleif stærri Lóndranginn á Snæfellsnesi í fyrsta sinn.
 1909 - Hornsteinn var lagður að byggingu heilsuhælis fyrir berklaveika á Vífilsstöðum.
 1910 - Suður-Afríkusambandið var stofnað af Bretum.
 1921 - Fjöldamorðin í Tulsa hófust með árás hvítra borgarbúa Tulsa á íbúðahverfi blökkumanna í borginni.
 1935 - Bandaríska kvikmyndafyrirtækið 20th Century Fox var stofnað.
 1952 - Skemmtigarðurinn Efteling var stofnaður í Hollandi.
 1961 - Suður-Afríka varð lýðveldi í kjölfar þjóðaratkvæðagreiðslu meðal hvíta minnihlutans.
 1962 - Sambandsríki Vestur-Indía var formlega lagt niður.
 1970 - Sveitarstjórnarkosningar á Íslandi.
 1970 - Jarðskjálftinn í Ancash olli skriðu sem færði bæinn Yungay í Perú í kaf. 47.000 manns létust.
 1971 - Útlagastjórn í Indlandi lýsti formlega yfir stofnun ríkisins Bangladess.
 1973 - Heimsmálafundur haldinn á Kjarvalsstöðum: Richard Nixon Bandaríkjaforseti og Georges Pompidou Frakklandsforseti ræddu málin. Með í för voru Henry Kissinger og Valéry Giscard d'Estaing.
 1973 - Nixon-Pompidou mótmælin haldin í Reykjavík.
 1976 - Universidade Estadual de Feira de Santana var stofnaður í Brasilíu.
 1976 - Sýrlendingar hófu þátttöku í borgarastyrjöldinni í Líbanon.
 1981 - Borgarastyrjöldin á Srí Lanka: Bókasafnið í Jaffna var brennt til grunna.
 1985 - 41 skýstrokkur gekk yfir Ohio í Bandaríkjunum með þeim afleiðingum að 77 létust.
 1986 - Sveitarstjórnarkosningar á Íslandi.
 1986 - Heimsmeistaramót landsliða í knattspyrnu karla 1986 hófst í Mexíkó.
 1988 - Fyrsti Reyklausi dagurinn var haldinn hátíðlegur um allan heim.
 1989 - Sex félagar í Byltingarhreyfingunni Túpac Amaru í Perú myrtu átta homma og klæðskiptinga á bar í borginni Tarapoto.
 1990 - Karmelítaklaustrið í Hafnarfirði varð 50 ára. Í tilefni þess var klaustrið opnað fyrir forseta Íslands, biskupi og fleiri gestum.
 1991 - Alþingi kom í fyrsta sinn saman í einni deild. Það hafði starfað í tveimur deildum í 116 ár.
 1991 - Ákvörðun Dwyer dómara í máli 13 umhverfissamtaka gegn vegalagningarverkefni í Norðvesturhluta Norður-Ameríku varð til þess að varðveita gamla skóga og breyta efnahagslífi svæðisins til frambúðar.
 1997 - Sambandsbrúin, lengsta brú heims yfir ísilagt hafsvæði, var opnuð milli Eyju Játvarðs prins og Nýju-Brúnsvíkur í Kanada.
 2002 - Heimsmeistaramót landsliða í knattspyrnu karla 2002 hófst í Suður-Kóreu og Japan.
 2006 - Sænska lögreglan réðist inn á skrifstofur The Pirate Bay um alla Svíþjóð og handtók forsvarsmenn vefsins.
 2008 - Geimskutlan Discovery flutti japanska rannsóknarstöð til Alþjóðlegu geimstöðvarinnar.
 2009 - Dalai Lama kom í heimsókn til Íslands.
 2010 - Níu aðgerðasinnar úr Frelsisflotanum létust í átökum við Ísraelsher þegar þeir reyndu að rjúfa einangrun Gasastrandarinnar.
 2013 - Stærsti skýstrokkur sem mælst hefur, El Reno-skýstrokkurinn, gekk yfir El Reno í Bandaríkjunum.
 2015 - Ný rússnesk lög gengu í gildi sem heimiluðu stjórn landsins að reka burt erlend og alþjóðleg samtök sem ekki hefðu opinbert leyfi til að starfa í landinu.
 2017 - 90 létust þegar bílasprengja sprakk í Kabúl í Afganistan.

Fædd 
 1443 - Lafði Margrét Beaufort, móðir Hinriks 7. Englandskonungs (d. 1509).
 1469 - Manúel 1. Portúgalskonungur (d. 1521).
 1613 - Jóhann Georg 2. kjörfursti af Saxlandi (d. 1680).
 1656 - Marin Marais, franskt tónskáld og víóluleikari (d. 1728).
 1807 - Sr. Hjörleifur Guttormsson, íslenskur prestur (d. 1887).
 1819 - Walt Whitman, bandarískt skáld (d. 1892).
 1843 - Kristján Eldjárn Þórarinsson, íslenskur prestur (d. 1917).
 1857 - Píus 11. páfi (d. 1939).
 1879 - Pétur Zóphóníasson, íslenskur ættfræðingur (d. 1946).
 1887 - Saint-John Perse, franskt skáld (d. 1975).
 1911 - Maurice Allais, franskur hagfræðingur og nóbelsverðlaunahafi (d. 2010).
 1923 - Rainier 3. fursti af Mónakó (d. 2005).
 1930 - Clint Eastwood, bandariskur leikari og leikstjori.
 1939 - Haraldur Sigurðsson, íslenskur jarðfræðingur.
 1940 - Michael Frede, þýskur heimspekingur (d. 2007).
 1943 - Sharon Gless, bandarísk leikkona.
 1948 - John Bonham, enskur trommuleikari (d. 1980).
 1950 - Edgar Savisaar, eistneskur stjórnmálamaður.
 1950 - Jón Ásbergsson, íslenskur framkvæmdastjóri.
 1963 - Viktor Orbán, forsætisráðherra Ungverjalands.
 1965 - Brooke Shields, bandarísk leikkona.
 1969 - Benedikt Erlingsson, íslenskur leikari.
 1971 - Róbert Marshall, íslenskur stjórnmálamaður.
 1972 - Frode Estil, norskur skíðamaður.
 1977 - Eric Christian Olsen, bandarískur leikari.
 1977 - Katrín Jónsdóttir, íslensk knattspyrnukona.
 1984 - Arilíus Marteinsson, íslenskur knattspyrnumaður.

Dáin 
 455 - Petronius Maximus, Rómarkeisari (f. um 396).
 1246 - Ísabella af Angoulême, Englandsdrottning, kona Jóhanns landlausa (f. 1188).
 1321 - Birgir Magnússon Sviakonungur (f. 1280).
 1410 - Marteinn 1. Aragóníukonungur (f. 1356).
 1495 - Cecily Neville, móðir Játvarðs 4. og Ríkharðs 3. Englandskonunga (f. 1415).
 1594 - Tintoretto, ítalskur listmálari (f. 1518).
 1680 - Joachim Neander, þýskt sálmaskáld (f. 1650).
 1704 - Helga Halldórsdóttir, prestfrú í Selárdal (f. 1617)
 1740 - Friðrik Vilhjálmur 1., konungur Prússlands (f. 1688).
 1809 - Joseph Haydn, austurrískt tónskáld (f. 1732).
 1962 - Adolf Eichmann, þýskur SS-foringi (f. 1906).
 1963 - Edith Hamilton, bandarískur fornfræðingur (f. 1868).
 1981 - Giuseppe Pella, ítalskur stjórnmálamaður (f. 1902).
 2009 - George Tiller, bandarískur læknir (f. 1941).

Hátíðis- og merkisdagar 
 Reyklausi dagurinn.

Maí